Pasarihan Kamardikaan Indunisia digawi wayah 17 Agustus 1945 tahun Masehi, atawa tanggal 17 Agustus 2605 maumpat tahun Japang, nang diwacaakan ulih Sukarno lawan didangani ulih Drs. Mohammad Hatta batampat di sabuting rumah hibah matan Faradj bin Said bin Awadh Martak di Jalan Pegangsaan Timur No. 56, Jakarta Pusat.

Kata-kata wan pasarihan ngitu musti manyaimbangakan kapantingan-kapantingan dalam nagari Indunisia wan Japang nang saling bahualan wayah ngitu. Pasarihan ngitu manandai dimulanya palawanan diplomatik wan basanjata matan Revolusi Nasional Indonesia, nang baparang malawan pasukan Walanda wan warga sipil pro-Walanda, sampai Walanda sacara rasmi mangakui kamardikaan Indunisia wayah tahun 1949. Wayah tahun 2005, Walanda manyarihakan lamun bubuhannya sudah mamutusakan gasan manarima sacara de facto tanggal 17 Agustus 1945 sawagai tanggal kamardikaan Indunisia. Tagal, wayah tanggal 14 Siptimbir 2011, pangadilan Walanda mamutusakan dalam kajadian pambantaian Rawagede lamun Walanda batanggung jawap marga baisi tugas gasan mampatahanakan panggananya, nang jua manunjukakan lamun dairah ngity adalah palihan matan Hindia Timur Walanda, balainan lawan klaim Indunisia atas 17 Agustus 1945 jadi tanggal kamardikaannya. Dalam sabuah wawancara tahun 2013, sajarawan Indunisia Sukotjo, antara lain, maminta pamarintah Walanda gasan sacara rasmi mangakui tanggal kamardikaan wayah 17 Agustus 1945. Pasarikatan Bangsa-Bangsa mangakui tanggal 27 Disimbir 1949 sawagai tanggal kamardikaan Indunisia.

Naskah Pasarihan ditandatangani ulih Sukarno (nang manulisakan ngarannya sawagai "Soekarno" mamakai ortografi Walanda) wan Mohammad Hatta, nang imbah ngitu ditunjuk jadi parisidin wan wakil parisidin baturut-turut sahari imbah pasarihan diwacaakan.

Hari Kamardikaan dijadiakan sawagai hari parai nasiunal malalui kaputusan panarintah nang dikaluarakan wayah 18 Juni 1946.

Datik-datik pawacaan naskah pasarihan 

Parundingan antara gulungan anum wan gulungan tuha dalam panyusunan teks Pasarihan Kamardikaan Indunisia balangsung pukul 02.00 - 04.00 dini hari. Teks pasarihan ditulis di ruang makan laksamana Tadashi Maeda Jalan Imam Bonjol No 1. Bubuhan panyusun teks pasarihan ngitu adalah Ir. Soekarno, Drs. Moh. Hatta, wan Achmad Soebarjo. Rancangan teks pasarihan ditulis ulih Ir. Soekarno saurang. Di ruang muka, ada B. M. Diah, Sayuti Melik, Sukarni, wan Soediro. Sukarni mausulakan sakira nang manandatangani teks pasarihan ngitu adalah Ir. Soekarno wan Drs. Moh. Hatta atas ngaran bangsa Indunisia. Teks Pasarihan Indunisia ngitu dikatik ulih Sayuti Melik. Baisukannya, 17 Agustus 1945, di kaganaan Sukarno, Jalan Pegangsaan Timur 56 sudah datang antara lain Soewirjo, Wilopo, Gafar Pringgodigdo, Tabrani, wan Trimurti. Acara dimula wayah pukul 10.00 lawan pawacaan pasarihan ulih Soekarno wan disambung pidatu handap kadada teks. Imbah ngitu bandira Merah Putih, nang sudahh dijahit ulih Ibu Fatmawati, dikibarakan, diumpati lawan sambutan ulih Soewirjo, wakil wali kuta Jakarta wayah ngitu wan Moewardi, pimpinan Barisan Pelopor.

Pamulaannya Trimurti disuruh gasan manaikakan bandira, tagal inya kada handak lawan alasan pangirikan bandira sabaiknya digawi ulih saurang prajurit. Ulih marga ngitu ditunjuklah Latief Hendraningrat, saikung prajurit PETA, dibantu ulih Soehoed gasan tugas ngitu. Saikung pamudi mancungul matan balakang mambawa nampan baisi bandira Merah Putih (Sang Saka Merah Putih), nang dijahit ulih Fatmawati babarapa hari sabalumnya. Imbah bandira bakibar, hadirin manyanyiakan lagu Indonesia Raya. Sampai damini, bandira pusaka ngitu masih disimpan di Monumen Nasional.

Imbah upacara tuntung, kikira 100 urang angguta Barisan Pelopor nang dipimpin S. Brata datang bahancap-hancap marga bubuhannya kada mangatahui parubahan tampat mangajut matan Ikada ka Pegangsaan. Bubuhannya manuntut Sukarno maasai pawacaan Pasarihan, tagal ditulak. Kawarihannya Hatta mambariakan amanat handap gasan bubuhannya.

Wayah tanggal 18 Agustus 1945, Panitia Persiapan Kemerdekaan Indonesia (PPKI) maambil kaputusan, masahakan wan manatapakan Undang-Undang Dasar (UUD) sawagai dasar nagara Ripublik Indunisia, nang imbahnya dipatuh sawagai UUD 45. Lawan damintu tabantuklah Pamarintahan Nagara Kasatuan Indunusia nang babantuk Ripublik (NKRI) lawan kadaulatan di tangan rakyat nang digawi sahibaknya ulih Majelis Permusyawaratan Rakyat (MPR) nang cagar dibantuk imbahnya.

Imbah ngitu Sukarno wan Mohammad Hatta tapilih atas usul matan Otto Iskandardinata wan parukuian matan PPKI sawagai parisidin wan wakil parisidin Ripublik Indunisia nang panambaian. Parisidin wan wakil parisidin cagar dibantu ulih sabuah Majalis Nasiunal.

Teks pidatu pasarihan kamardikaan Ripublik Indunisia 
Ngini adalah teks pidatu Pasarihan Kamardikaan Indunisia.

Paringatan Hari Kamardikaan 

Saban tahun wayah tanggal 17 Agustus, rakyat Indunisia marayaakan Hari Pasarihan Kamardikaan ngini liwar mariah. Bamamacam paturaian diadaakan mula matan turai panjat pinang, turai makan karupuk, sampai upacara militar di Istana Merdeka, wan sabarataan masarakat umpatan lawan caranya masing-masing.

Paringatan datik-datik pasarihan 

Paringatan datik-datik Pasarihan di Istana Merdeka dipimpin ulih Parisidin RI salaku Inspektur Upacara. Upacara dimula kikira pukul 10:00 WIB gasan mamparingati awal upacara Pasarihan tahun 1945. Acara paringatan rancaknya disiarakan sacara langsung ulih sabarataan satasiun tilipisi nasiunal Indunisia. Acara-acara wayah baisukan tamasuk: panimbakan mariam wan sirene, pangibaran bandira Sang Saka Merah Putih (Bandira Indunisia), pawacaan naskah Pasarihan, wan lain samacamnya. Wayah kamarian kikira pukul 17:00 tadapat acara panurunan bandira Sang Saka Merah Putih.

Kawajipan mangibarakan bandira 

Undang-Undang Republik Indonesia Nomor 24 Tahun 2009 tentang Bendera, Bahasa, dan Lambang Negara serta Lagu Kebangsaan pasal 7 ayat 3 maatur pasal kawajipan mangibarakan bandira Merah Putih gasan sabarataan warga nagara nang baisi hak pamakaian rumah, gadung kantur, satuan pelandidikan, paangkutan awam, wan paangkutan paribadi di wilayah NKRI, wan jua kantur pambadalan diplumatik Indunisia di luar nagari wayah tanggal 17 Agustus.

Jujuhutan